Universis presentes litteras inspecturis. G., decanus, totumque capitulum Senon. ac Albericus Cornuti, thesaurarius Senon., salutem in omnium Salvatore. Notum facimus quod cum inter nos decanum et capitulum predictos, ex una parte, et nos thesaurarium predictum ac etiam plures predecessores nostros thesaurarios Senon., a longis temporibus retroactis, contentio, controversia seu discordia mota fuisset super eo quod nos decanus et capitulum predicti petebamus partitionem fieri seu divisionem de pueris seu liberis procreatis ab hominibus nostris et hominibus dicti thesaurarii matrimonialiter copulatis. Nos, vero, thesaurarius, ex ad verso dicebamus, et plures predecessores nostri dixerant, quod quandocumque homines Thesaurarie Senon. quibuscumque aliis hominibus sive essent homines ecclesiarum, sive comitum, baronum aut militum, vel etiam, cujuscumque alterius matrimonialiter copulabantur, et ex hujusmodi matrimoniis liberi procreabantur, nullus partitionem habebat nobiscum. Immo omnes et singuli liberi sive a viris, sive a mulieribus, hominibus Thesaurarie Senon. cum quibuscumque matrimonialiter junctis procreati, proprii homines thesaurarie Senon. totaliter remanebant et remanere debebant. Nec debebat, aut poterat, quicumque alius dominus in taliter procreatis partem aliquam reclamare; nobis decano et capitulo replicantibus et dicentibus quod licet revera alie ecclesie seu persone extranee in casibus prenotatis partitionem liberorum cum thesaurario non haberent, nos, tamen, eam habere debebamus, quia Thesauraria Senon. est membrum nostre ecclesie; membrumque corpus suum non debet ledere sed juvare; et liquidissime apparet quod si homines nostri matrimonio copularentur suis, et de liberis exinde procreatis inter nos et ipsum thesaurarium non esset facta particio, nos et ecclesia nostra in hoc enormiter lederemur. Tandem, deliberato utrinque consilio, pensatis et consideratis omnibusque tam nos decanum et capitulum, quam nos thesaurarium predictum super predictis movere poterant et debebant, ad pacem et concordiam devenimus in hunc modum: in primis ordinatum est quod, de cetero, homines Capituli cum hominibus thesaurarii seu Thesaurarie Senon. libere matrimonialiter copulabuntur, seu poterunt quandocumque voluerint matrimonialiter copulari, et e converso. Item ordinatum est quod fiat particio de liberis ex hominibus nostris scilicet Capituli et hominibus nostris, scilicet thesaurarii, in matrimonio procuratis: ita, tamen, quod stipiter capita, seu les souches qui nunc sunt, sive viri, sive mulieres, Thesaurarie et nobis, thesaurario, tanquam nostri homines proprii totaliter remanebunt. Item de cetero, de decennio in decennium liberi seu pueri ab hominibus capituli et hominibus thesaurarii in matrimonio procreati, inter capitulum nomine ecclesie Senon., et thesaurarium nomine predicte Thesaurarie in modum qui sequitur partientur: videlicet, quod de qualibet familia seu progenie sic procreati Capitulum capiet unum primo et eliget quem voluerit. Et postmodum, thesaurarius eliget et capiet alium, et sic deinceps quamdiu erit paritas puerorum in familia illa. Et quotienscumque fiet particio sive nunc sive alias in qualibet familia seu progenie, si quis vel que impar fuerit, thesaurario totaliter remanebit. Et ad thesaurarium, nomine dicte Thesaurarie, tanquam homo suus vel sua totaliter pertinebit. Quam quidem ordinationem, tam nos decanus et capitulum quam nos prefatus thesaurarius, ratam et gratam habentes, eam volumus, et quantum in nobis est laudamus ac etiam approbamus, et pro nittimus stipulatione sollempni eam imperpetuum firmiter et inviolabiter observari. Pro quibus premissis firmiter observandis, nos decanus et capitulum predicti, nos et successores nostros et ecclesiam Senon., bonaque nostra et dicte ecclesie dicto thesaurario specialiter obligamus; nosque thesaurarius predictus, similiter nos et successores nostros thesaurarios Senon., bonaque nostra et successorum nostrorum, ac etiam thesaurarium Senon. dicto capitulo propter hoc specialiter obligamus. Renunciamusque, tam nos decanus et capitulum quam nos thesaurarius, omni auxilio juris et consuetudinis, omni exceptioni deceptionis, circumventionis, omnique deffensioni, per que seu per quas posset dicte pacis ordinatio retractari, seu in aliquo impediri. In cujus rei testimonium et munimen nos, decanus et capitulum, ad petitionem dicti thesaurarii, nosque thesaurarius ad requisitionem capituli, sigilla nostra presentibus litteris duximus apponenda. Actum, anno Domini millesimo ducentesimo octogesimo-tertio, die veneris post octabas Penthecostes.